Cele 58 de persoane evacuate din imobilele aflate în imediata apropiere a străzii surpate din Slănic s-au întors acasă. Asta după ce Comitetul Judeţean pentru Situaţii de Urgenţă Prahova a decis că localnicii evacuaţi din blocurile situate în apropierea străzii prăbușite pot reveni în siguranță apartamentele lor. Deși s-au conformat, oamenii, cei mai mulți dintre ei vârstnici, admit faptul că stau cu teama că oricând viața le-ar putea fi pusă în pericol din cauza unor noi surpări.
Prefectul Emil Drăgănescu, a afirmat, marţi, că principala cauză a prăbuşirii străzii 23 August din oraşul Slănic o reprezintă acumularea apei sub carosabil.
Decizia de a se permite întoarcerea proprietarilor în blocuri a fost luată ”pe baza analizei rapoartelor” unui expert. Aceleaşi analize permit reluarea activităţii pentru operatorii economici şi instituţiile publice de pe strada 23 August. Asta în condițiile în care, azi dimineață, pietrișul cu care a fost umplut craterul de pe strada prăbușită a fost, practic, „înghițit” de surpare.
Citește și: Pietrișul turnat la Slănic în craterul format acum trei săptămâni, „înghițit” de surpare (VIDEO)
Accesul pietonal şi auto în zonă este în continuare interzis, până la ”aplicarea soluţiilor de stabilizare”.